"M'għad fadalli xejn għalxiex nissielet għajr għalbiex insemma' dil-passjoni tiegħi – ma nemmen f'xejn, f'ebda mkien fid-dinja". Hekk werżaq il-kantawtur u poeta Peter Hammill lejn l-aħħar tas-snin sebgħin fi tmiem is-silta Betrayed – bla dubjuwieħed mill-iktar mumenti saljenti tal-album konfessjonali tiegħu Over (1977), jekk mhux ukoll tal-karriera prolifika kollha tiegħu. Niftakar li snin ilu kont iddeskrivejt dan l-album ferm għal qalbi, fuq xi sit mużikali li ormaj insejt liem wieħed kien, bħala "the definite break-up record". Dejjem kelli interess qawwi f'din ix-xorta ta' dokumenti mużikali li xi ftit jew wisq, b'xi mod jew ieħor, jaqgħu fil-kategorija tal-albums tat- tqattigħ tal-karti . Tul is-snin li kont qattajt nisma' l-mużika b'mod assidwu – l-iktar mill-bidu tal-għoxrinijiet sa nofs it-tletinijiet – tajjeb jew ħażin smajt sa ħraqt bosta minnhom, spiss b'mod kronoloġiku. Xi wħud forsi wkoll iżżejjed. Tidher lista twila iżda mhix, żgur mhux itwal mis-sigħat meħtieġa biex dak li jkun jassorbi, fil-fond u bis-sħiħ, dawk il-ħsus kiebja li tħaddat tant tajjeb dwarhom Nick Cave fit-tħaditiet tiegħu The Secret Life of the Love Song u The Flesh Made Word. Smajthom kemm smajthom, minn żmien għal żmien – wara t-tqattigħ tal-karti daqqa ma' dik u daqqa mal-oħra – f'widnejja Over dejjem baqa' jisboq bis-sod lil dawn il-ġabriet ta' kanzunetti mnebbħa minn stejjer ta' mħabba mitmuma. Mhux għax meta nqis kollox ngħoddu bl-aqwa wieħed fost dawn kollha. Anzi, nasal ngħid illi akkont f'bosta waqtiet ġieli nħossu mużikalment kemxejn batut u minn daqqiet forsi wkoll tedjanti. Iżda ġaladarba din qabelxejn strettament hija paġna letterarja hawnhekk forsi mhix ħaġa li noqgħod infettaq fi kwistjonijiet purament mużikoloġiċi. F'dan ir-rigward ngħid biss illi kollox ma' kollox, almenu fis-suġġettività tiegħi, f' Over Hammill seħħlu jiffissa riga gwappa, aktarx singulari, sabiex japprezza u jipprezza albums ta' din ix-xorta. Issa niġi għall-punt: hekk ukoll nemmen illi għamel Mario Vella, tal-inqas żgur fix-xena mużikali lokali – daqs tliet snin u nofs ilu, sewwasew f'Jum San Valentinu – bil-lirika li ħażżeż għall-album tal-grupp Brikkuni Rub Al Khali . Insostni dan mhux għax nidentifika xebh mużikali qawwi bejn dawn it-tnejn, xejn affattu. U għad illi hawnhekk, irrid jew ma rridx, ikolli nikkonċentra l-iżjed fuq il-valur letterarju tal-lirika u tal-effetti katartiċi li dawn jistgħu jnisslu, lanqas ma qiegħed ngħid dan għax jidhirli li Over u Rub Al Khali jirribattu t-trawma tat-telf tal-maħbuba bl-istess ħsus preċiżi. Xejn minn dan. Niġu f'dan f'tal-ewwel nisimgħu spettru wiesa' ħafna ta' ħsus differenti, mid-disprament totali sar-riżentiment punġenti, mentri f'tal-aħħar b'ċerta sogħba ninnota nixfa ta' burdati mdagħdgħa – element illi spiss infittex b'ċerta ħerqa f' avvenimenti mużikali ta' din ix-xorta. Iżjed minn hekk, f' Over Hammill ma jesprimi ebda ħjiel ta' tama, fidwa jew ta' xi għamla ta' twemmin fl-ideali Romatiċi tas-seklu tmintax, lanqas f'waqtiet kalmi u introspettivi bħas-silta ċelebri This Side of the Looking Glass. Mario Vella, mill-banda l-oħra, f'dan it-"token break-up album", jagħżel illi jħalli s-sliem jirrenja, spiss b'ton ta' rassenjazzjoni li jagħti lok – l-iżjed fl-aħħar silta Ma Sejħet Ismek Nirtgħod – għall-possibbiltà ta' traxxendenza spiritwali li lili spiss tfakkarni fis-silta And No More Shall We Part ta' Nick Cave. Bħal Hammill, Vella jsemma' l-passjoni li għaddiet għala minnu, iżda mbagħad, bil-kontra tiegħu, ma jiqafx jemmen. Rub Al Khali u Kevin Saliba flimkien ma' Mario Vella, Ġugar, 2017 Għaldaqstant f'dawn l-aspetti abbli hemm xmara taqsam bejn dawn iż-żewġ eżamplari liriċi. Biss, Hammill u Vella xorta waħda jiltaqgħu, fl-aħħar mill-aħħar, fil-fawwara tas-sinċerità għerija li mhux biss issawwar iżda wkoll tgħargħar lil dawn iż-żewġ eżerċizzji qalila ta' trażmutazzjoni emozzjonali. Il-kritiku mużikali Michael P. Dawson f'reċensjoni li dehret fir-rivista elettromika Goldmine kien iddeskriva Over bħala "a stunning piece of verbal open-heart surgery, served well by its haunting musical settings". L-istess kien għadda minn moħħi meta smajt dan l-album ta' Mario Vella u l-Brikkuni, l-iżjed waqt is-siltiet Ċpar , Aguirre , Għaxar Snin,Stella u sintendi t-title track Rub Al Khali – aktarx l-ikbar diska li qatt ġiet irreġistrata fl-ilsien Malti. Hemm wisq iżjed x'jingħad dwar Rub Al Khali . Ibda mill-bosta merti mużikali notevoli li ġibdu l-attenzjoni ta' diversi semmiegħa u kritiċi lokali u spiċċa fil-modi kif dawn il-liriki offrewli tant wens fi żminijiet fejn anke jien kont għadni nittanta ngħaqqad dawk il-ħsejjes imarrdu tat-tqattigħ tal-karti , meta anke jien twaddabt "ġo qoffa mal-bqija", meta anke jien twiddibt "b'dazji moħbija", saħansitra anke meta "f'tarf ħalqi (wkoll) inġema' l-abjad ta' xlieqa". Jiġri x'jiġri u "ddur kemm iddur iċ-ċentru jibqa' fejn ikun", iżda dan kollu mhux għal-lum. "L-iżjed punt sensibbli f'dan il-luttu huwa li jkolli nitlef ċertu lingwaġġ – il-lingwaġġ tal-imħabba. Minn issa 'l quddiem daqshekk ser nibqa' ngħid « inħobbok »" kien stqarr il-kittieb u filosofu Roland Barthes fil-kapolavur tiegħu Fragments d'un discours amoureux ( Frammenti ta' Diskors ta' Mħabba ). Għandu mnejn din il-kundanna kiefra tgħodd għal bosta maħbubin midruba – ma tridx wisq biex anke għalija l-ewwel wieħed. Iżda jekk qatt tassew kienet – issa wara Rub Al Khali – għandna għax nifhmu li m'għadhiex tgħodd għal Mario Vella.